b'\n_START_ARTICLE_\nKatrca \xc5\xa0krateljca\n_START_SECTION_\nPredstavitev literarnega lika\n_START_PARAGRAPH_\nKatrca \xc5\xa0krateljca je domi\xc5\xa1ljijski lik deklice Majhnice. Je majhna kot \xc5\xa1krat in s seboj vedno nosi polno prgi\xc5\xa1\xc4\x8de son\xc4\x8dnih cekinov. Kot vsak otrok se tudi ona rada igra, najraje in \xc4\x8de le more, se igra kukalnico. Ima veliko idej za igro, ki jih posreduje Majhnici, s katero se zelo zabavata in skoraj zaideta v nevarnost. Katrca \xc5\xa0krateljca skrbi za druge in jim rada pomaga, tako kot je pomagala Cvilimi\xc5\xa1ki skriti se.\n_START_SECTION_\nVsebina zgodbe\n_START_PARAGRAPH_\nV stanovanju je \xc5\xbeivela deklica z imenom Majhnica. Bila je zelo majhna, skrivala se je pred svetom in nih\xc4\x8de je ni videl. \xc4\x8ce je bila sama doma, se je najraje igrala kukalnico. Velikokrat je videla postave, ki so se pribli\xc5\xbeevale vratom. Za\xc4\x8dela je sanjariti, kako lepo bi bilo, \xc4\x8de bi se lahko tudi ona pomanj\xc5\xa1evala ali pove\xc4\x8devala. Naenkrat je zasli\xc5\xa1ala pesem in zagledala deklico, ki je imela v rokah cekine. Obstala je pred vrati. Bila je majhna kot \xc5\xa1krat. Povedala je, da ji je ime Katrca \xc5\xa0krateljca. Majnica je od za\xc4\x8dudenja obnemela in nato h kukalu pristavila \xc5\xa1e drugo oko. Dogovorili sta se, da se bosta skupaj igrali kukalnico. Katrca \xc5\xa0krateljca je Majhnici razlo\xc5\xbeila, kako se ona igra kukalnico: eno oko je za vrati, z drugim pa gleda\xc5\xa1 na hodnik \xe2\x80\x93 tako si pol zunaj, pol notri. S prvim o\xc4\x8desom se naredi\xc5\xa1 majhno in se pretihotapi\xc5\xa1 ven, z drugim o\xc4\x8desom pa ostane\xc5\xa1 noter, da ne bi bilo kaj narobe. Majhnica je zami\xc5\xbeala in \xc5\xa1tela do tri - in pri\xc5\xa1la do Katrce \xc5\xa0krateljce. Naenkrat je za\xc4\x8del lajati pes Dajtaco. Deklici sta bili jezni nanj, ker se je pri\xc5\xa1el igrat v njuno kukalnico, ku\xc5\xbea pa je povedal, da i\xc5\xa1\xc4\x8de muco Tecimuco. Povedali sta mu, da je nista videli in Dajtaco jo je \xc5\xa1el iskat naprej. Majhnica in Katrca \xc5\xa0krateljca sta stekli za njim, da bi videli, kam jo je ucvrl pa tudi zato, da bi se pove\xc4\x8dali. Zdaj sta bili vi\xc5\xa1ji od mame, o\xc4\x8deta in tudi od po\xc5\xa1tarja. Ko sta se hoteli pomanj\xc5\xa1ati, je pritekla Tecimuca in bila je ogromna, kot siamski tiger, ampak deklici se nista prestra\xc5\xa1ili, saj sta bili tudi onidve veliki. Tecimuca je iskala Cvilimi\xc5\xa1ko, ki je nih\xc4\x8de ni videl. Nato sta se deklici pomanj\xc5\xa1ali in pri\xc5\xa1la je Cvilimi\xc5\xa1ka, ki se je zelo bala Tecimuce in je iskala ustrezno skrivali\xc5\xa1\xc4\x8de. Prav tedaj sta pritekla Dajtaco in Tecimuca in slednja je hotela Cvilimi\xc5\xa1ko pojesti. Takrat je proti Tecimuci planil Dajtaco in Majhnica je od strahu zaprla kukalno oko. Ko je oko spet odprla, pa bilo tam nikogar.'